Ծնվել է 1953թ. հունվարի 5-ին, Երևանում: 1970-ական թվականների սկզբին սկսել է երգչի գործունեությունը: 1974թ. Չեխիայում առաջինն է Հայաստանը ներկայացրել էստրադային երգի երիտասարդ կատարողների միջազգային մրցույթում և հաղթել: Աշխատել է Կոնստանտին Օրբելյանի ղեկավարած Հայաստանի պետական ջազային նվագախմբում: Բազմաթիվ անգամ հանդես է եկել Մոսկվայի հեռուստատեսության «Գոլուբոյ օգոնյոկ»-ներում և ռուս երգչուհի Ալլա Պուգաչովայի հետ ներկայացրել խորհրդային էստրադան Կենտրոնական հեռուստատեսությունում նկարահանված սովետաշվեդական ծրագրում` Ա.Բաբաջանյանի, Ռ.Ամիրխանյանի, Ա.Սաթյանի և այլ կոմպոզիտորների երգերով: 1992թ-ից բնակվում ու ստեղծագործում է Բելգիայում: Բելգիա տեղափոխվելուց հետո առաջին մենահամերգը կայացել է 1994թ., Կորտրեյկ քաղաքի ջազ-ակումբում: Համերգներով հանդես է եկել աշխարհի բազմաթիվ հայտնի բեմերում, մասնակցել մի շարք փառատոների: